Pellegrini, Peter, predseda vlády SR (2019-02-14):
Ďakujem veľmi pekne, vážený pán poslanec. Skôr ako odpoviem na vašu otázku, dovoľte, aby som uviedol a chcem zdôrazniť, že minister zahraničných vecí Spojených štátov amerických Mike Pompeo bol prvým vysokopostaveným predstaviteľom americkej vlády, ktorý oficiálne navštívil Slovenskú republiku od roku 2005, kedy sa tu v Bratislave na Bratislavskom hrade konal summit prezidenta Spojených štátov Georga Busha a šéfa Kremľa Vladimíra Putina. Terajšiu návštevu Mika Pompea vnímam preto ako naplnenie úsilia Slovenskej republiky o posilnenie politického dialógu so Spojenými štátmi na vysokej úrovni a našich intenzívnych rokovaní o témach spoločného záujmu. A teraz konkrétne k vašej otázke. Americký minister zahraničných vecí prišiel do Bratislavy v čase, keď sa Slovenská republika veľmi aktívne angažuje na medzinárodnom poli a v medzinárodnej diplomacii. Pred krátkym časom pán minister Lajčák predsedal Valnému zhromaždeniu OSN a dnes Slovenská republika predsedá formátu V4, Organizácii pre bezpečnosť a spoluprácu v Európe, ako aj OECD. Pri tejto príležitosti sme šéfa americkej diplomacie informovali o prioritách slovenského predsedníctva v OBSE a možnostiach spolupráce najmä v súvislosti s Ukrajinou, východným partnerstvom a západným Balkánom. V rozhovoroch sme sa sústredili aj na dialóg medzi Srbskom, Kosovom, ale aj Bosnou a Hercegovinou. Spomenuli sme tiež situáciu na Strednom a Blízkom východe, ako aj na Kórejskom polostrove. S ministrom zahraničných vecí Spojených štátov sme hovorili aj o obrannej a bezpečnostnej spolupráci, pretože Slovenská republika výrazne zvyšuje výdavky na obranu a práve Spojené štáty americké zohrávajú významnú rolu pri modernizácii ozbrojených síl Slovenskej republiky. Mike Pompeo ocenil záväzok Slovenska zvýšiť výdavky na obranu a nákup vojenskej techniky. Slovensko a Spojené štáty v súčasnosti vyjednávajú dohodu o spolupráci v oblasti obrany, ktorá by využila plány európskej obrannej iniciatívy na zlepšenie slovenskej infraštruktúry a na posilnenie vojenských vzťahov medzi našimi národmi. Počas rokovaní sme sa zhodli na tom, že Spojené štáty americké a Európska únia, ktorej súčasťou je aj Slovensko, by mali ostať najbližšími partnermi a spojencami. Nie sme si blízki len z historického a hodnotového hľadiska, ale Únia a Spojené štáty americké sú zároveň najväčšími obchodnými partnermi a investormi. V tejto súvislosti sme hovorili aj o obchodných a ekonomických vzťahoch Spojených štátov a Európskej únie a obavách z amerických ciel. Amerika chce byť partnerom Slovenska aj v Európskej únii. Je však potrebné pracovať v slobodnom a férovom systéme, kde je obchod vzájomný, existuje férová súťaž a obe ekonomiky rastú. Všetky firmy, ktoré sa na týchto trhoch zúčastňujú, musia mať rovnaké podmienky. Šéfa americkej diplomacie som uistil, že americké firmy, ktoré podnikajú na Slovensku, majú veľmi dobré, niekedy možno až preferenčné podmienky na svoj rozvoj a rovnako by sme preto chceli, aby boli vnímané takto podobne aj slovenské firmy, ktoré podnikajú v Spojených štátoch amerických. Na Slovensku pôsobí viac ako 120 amerických firiem, ktoré patria medzi významných zamestnávateľov v našej krajine. Pre nás je veľmi dôležité, ako sa budú vyvíjať budúce obchodné vzťahy medzi Spojenými štátmi a Európskou úniou, pretože Slovenská republika zameraná najmä na automobilový priemysel bude musieť veľmi citlivo reagovať na prípadné zmeny obchodných vzťahov medzi Európskou úniou a USA, pretože by mohli mať priamy a negatívny dopad aj na našu krajinu. Minister zahraničných vecí Spojených štátov ocenil, že v multilaterálnych organizáciách bolo Slovensko pre Spojené štáty americké vždy dobrým partnerom, a uistil nás, že to chce opätovať. Počas svojej krátkej návštevy v Bratislave viackrát zdôraznil význam a dôležitosť vzťahu medzi našimi dvomi krajinami. Osobitne som veľmi rád, že Spojené štáty návštevu pána ministra Pompea zasadili aj do kontextu 30. výročia dejinných udalostí v roku 1989, a to položení venca pri pamätníku Brána slobody na Devíne a stretnutím s politickými väzňami a mladými ľuďmi. Návšteva naplnila všetky naše očakávania, potvrdila sa vysoká úroveň vzájomných vzťahov a spolupráce medzi Slovenskom a USA a kredit, ktorý Slovensko má u kľúčových zahraničných partnerov. Minister Pompeo počas návštevy opakovane ocenil našu krajinu a jej ekonomické výsledky a vyzdvihol ju aj ako príklad pre ostatných spojencov v Severoatlantickej aliancii. Pompeovu utorkovú návštevu Slovenska možno teda z viacerých hľadísk označiť za úspešnú. Potvrdilo sa, že dialóg medzi Slovenskom a USA je kvalitný a realizuje sa na rôznych úrovniach, a americký minister vyhlásil, že Spojené štáty sú hrdé, že mohli byť súčasťou úspechu Slovenska cez podporu politickej transformácie, ekonomického rozvoja, otvorenia trhu a, samozrejme, aj spolupráce v oblasti obrany v rámci Severoatlantickej aliancie. Ďakujem veľmi pekne, pán predsedajúci, skončil som.